हाजी बोले, "सेकुलर होने और सेकुलर होने का ढिंढोरा पीटने में अंतर है महाकवि, ये तो तुम भी जानते हो। एक बेचारे आडवाणीजी, जिन्ना की मज़ार पर फूल चढ़ाकर और उनको सेकुलर बोलकर ख़ुद अपनी पे चढ़ा आए। अब मार्गदर्शक मंडल में बैठे हाईवे से बर्फ़ हटने का इंतज़ार कर रहे हैं। और हां! तुम्हारे नवपतित गदाधारी भी तो ऐसे सवालों पर चुप हो जाते हैं। तुम्हारा सिकंदर भी तो ऐसे सिपाहियों को सेकुलर बनाता है जो धर्म की बिरयानी में तुष्टीकरण का रायता बराबर घोल सके। यही उसकी अमानत हैं! और एक तुम कमख़्त हो जो यूं तो हर धर्म को इज़्ज़त देते हो पर न टोपी पहनते हो न पहनाते हो। तो तुम्हारा नुक़सान हो गया न? तुम्हारी स्वधर्मी कमाई कसाई की दुकान के कुत्ते खा गए न? अाजकल तो तुष्टीकरण की ख़ानदानी दुकान के वारिस युवा अध्यक्षजी भी मंदिरों में जा-जा कर मीडिया को जनेऊ में लपेट कर कैप्सूल दे रहे हैं। अब देखना, 2019 तक सारे अधर्मी ऐसा ही प्रपंची धर्म बांचते नज़र आएंगे!"